Immigrant irregolari li qed jinżamm fiċ-Ċentru ta’ Detenzjoni f’Lyster Barraks f’Ħal Far irnexxielu jaħrab bil-manetti b’kollox waqt li kien taħt skorta fiċ-Ċentru tas-Saħħa tal-Floriana. Minn stħarriġ li għamel tvm.com.mt jirriżulta li ftit qabel il-11.00 a.m. l-immigrant ittieħed fiċ-ċentru tal-Floriana għal titqiba. Waqt li kien bilqiegħda fil-‘waiting room’, marbut bil-manetti f’idejh, l-immigrant Somalu ta s-salt, ħarab mill-bieb tal-ġenb u telaq jiġri lejn ix-Xatt tal-Belt. Minnufih bdiet tfittxija mill-Pulizija u anke s-suldati. S’issa l-immigrant għadu ma nstabx. tvm.com.mt huwa infurmat li l-immigrant kien liebes flokk blu, qalziet tat-tracksuit skur u ħafi.